กรมการแพทย์ วางแนวทางรักษาโควิด-19 สู่การเป็นโรคประจำถิ่น
นพ.สมศักดิ์ อรรฆศิลป์ อธิบดีกรมการแพทย์ กล่าวในงานสถาปนากรมการแพทย์ 80 ปี ว่า ความคืบหน้าการเตรียมความพร้อมการรักษารองรับโรคโควิด -19 เพื่อการเข้าสู่การเป็นโรคประจำถิ่น ในราว 1 กรกฎาคมนั้น ได้มีการเตรียมวางแนวทางการรักษา ที่ค่อยๆ ปรับเปลี่ยนไปตามสถานการณ์ จากเดิมรักษา ผู้ป่วยแบบแอดมิน เป็นการรักษาแบบ Home Isolation จนมาเป็นการรักษาแบบผู้ป่วยนอก (OPD) ซึ่งในอนาคต หากโรคไม่รุนแรง ก็อาจมีการปรับแนวทางการรักษาเป็น OPD โดยแนวทางการเป็นโรคประจำถิ่น จะต้องดูเรื่องของความรุนแรงของโรคเป็นหลัก อัตราการเสียชีวิต พบแต่ 1 ใน 1,000 หรือ ร้อยละ 0.1 โรคไม่มีรุนแรงก็รักษาแบบ OPD เหมือนไข้หวัดใหญ่ มีการฉีดวัคซีนป้องกัน เหมือนกับโรคตามฤดูกาลทุกปี ส่วนเรื่องของยารักษา ขณะนี้ เน้นการรักษาตามอาการ จ่ายยาตามความเหมาะสม ไม่จำเป็นที่ทุกคนต้องกินยา เพราะจะได้รับผลข้างเคียงจากยา ทั้งผลต่อตับ ไต ตาและผิวมีสีฟ้า จากการรับยาฟาวิพิราเวียร์ ส่วนความคืบหน้าการจัดซื้อยาโมลนูพิราเวียร์ ของบริษัท Merck นั้น ขณะนี้มาถึงไทยแล้ว อยู่ระหว่างการติดฉลากและกระจายยาไป รพ.ต่างๆ ในสัปดาห์หน้า เหมาะสำหรับการใช้ในกลุ่ม 608 เนื่องจากมีการทดลองใช้ในกลุ่มนี้ ส่วนยาแพ็กซ์โลวิก อยู่ระหว่างการจัดทำสัญญาใหม่ ในเดือนเมษายนนี้